Ջեյմս Օջիլվի, Էյրլիի 1-ին կոմս

Ջեյմս Օջիլվի, Էյրլիի 1-ին կոմս (), Երեք թագավորությունների պատերազմի մասնակից շոտլանդացի ռոյալիստ։

Կյանք
Էյրլիի 6-րդ լորդ Ջեյմս Օջիլվիի և իր առաջին կնոջ՝ Գոուրիի 1-ին կոմս Ուիլյամ Ռութվենի դուստր լեդի Ջեան Ռութվենի որդին էր, որը հավանաբար ծնվել է 1593 թվականին։ 1618 թվականին հաջորդել է իր հայրիկին որպես լորդ Օջիլվի։

Արքունիքի ու շոտլանդական պրեսբիտերիանցիների միջև պայքարի ընթացքում թագավորականներին իր օգնության համար Անգլիայի թագավոր Չառլզ I-ը 1639 թվականի ապրիլի 2-ով Յորքում թվագրված արտոնագրով Օջիլվիին կարգել է Էյրլայլի կոմս։ Եպիսկոպոսական պատերազմի ընթացքում նա մեծապես տուժել է, քանի որ իր կալվածքներն ու տները հողին են հավասարեցվել։ 1640 թվականի ապրիլին մեկնել է արքունիք, որպեսզի խուսափի ազգային ուխտի կնքումից, բայց Շոտլանդիա վերադառնալով ներկա է եղել պառլամենտի կողմից ուխտի ընդունմանը 1643 թվականին։ Հաջորդ տարի նա և իր երեք որդիները միացել են Մոնտռոսի 1-ին մարքիզ Ջեյմս Գրահամին, որի արդյունքում 1645 թվականի փետրվարի 11-ին տուգանվել են պառլամենտի կողմից, Ուեստմինստերի պայմանագրով զրկվել ներման իրավունքից, իսկ 1647 թվականի հուլիսի 27-ին շոտլանդական եկեղեցու կողմից ենթարկվել Էքսկոմունիկացիայի (զրկվել են հաղորդակցությունից)։

1646 թվականի հուլիսի 23-ին Օջիլվին երաշխավորություն ու թողություն է ստացել գեներալ մայոր Ջոն Միդլթոնից, որն առաքելություն ուներ այս ձևով Շոտլանդիայի հյուսիսը խաղաղեցնելու։ Թեև դժկամորեն, պառլամենտն ստիպված էր 1647 թվականի մարտի 17-ին չեղյալ հայտարարել տուգանքը։ Հետագա քաղաքական կյանքում այլևս դերակատարում չի ունեցել ու վախճանվել է 1666 թվականին։

Ընտանիք
1614 թվականին Օջիլվին ամուսնացել է լեդի Իզաբել Հեմիլթոնի հետ ու ունեցել երեք որդի ու երկու դուստր։ Որդիներն էին՝ Էյրլիի 2-րդ կոմս Ջեյմս Օջիլվին, սըր Թոմաս և սըր Դեյվիդ Օջիլվիները։ Դուստրերից մեկը՝ Իզաբելը, օգնել է իր եղբայր Ջեյմսին փախչել սուրբ Էնդրյուսի ամրոցից իր մահապատժի նախօրյակին ու մահացել առանց ամուսնանալու։ Նրա քույր Էլիզաբեթը 1642 թվականին ամուսնացել է բալնամունցի սըր Ջոն Քարնեգիի հետ։

Ծանոթագրություններ

 
Վերագրում

1593 ծնունդներ
1666 մահեր